1Isi nitushuba kweshalingya? Anga nk'okwo abandi bagira, nitwetaaga kubaha inywe ebarua z'okubasiima, anga inywe kuziha ichwe? 2Inywe nywenene n'inywe barua yaitu y'okutusiima, ehandikirwe aha mitima yaitu, abantu bona bagimanye bagishome. 3Inywe muli barua eyo Kirisito yahandikiire akatutweka. Tehandikisiibwe bwino, ehandikisize Mwoyo wa Ruhanga asingire. Tehandikire aha mbengo za mabare, emitima y'abantu nizo mbengo ezo ehandikireho. 4Oku nikwo kwesiga okwo tulikwesiga Ruhanga omuli Kirisito. 5Ichwe titwina kyotwakwesiimira kugira tuti omulimo ogu nitugushobora. Obushobora obwo twinabwo niburuga ahali Ruhanga, 6ayatuhindwire bakozi b'endagano empya, etali ya Mateka agahandikire shana ehandikire omuli Mwoyo. Amateka agahandikire gaita, kyonkai Mwoyo agiza oburora. 7Amateka agaita, agahandikire aha mbengo z'amabare, garaba gabaire gaina ekitinwa, Abaisiraeli bakalemwa kuleba Musa omu buso aha rw'enshonga y'omwengelero gw'Amateka ago, 8aho Mwoyo agiza oburora tazoke omu kitinwa ekishagireho? 9Kokukoza eiramu kuraba kwarugirwemu ekitinwa; aho okukoza obugorogoki tikulikugiza kitinwa ekishagireho! 10Mazima okwo bili, ebyagiraga ekitinwa tibikiina kitinwa aha rw'enshonga y'ekitinwa ekilikukira ekitinwa kilinya. 11Manyasi ebyahoireho kabiraba bikaba bina ekitinwa, aho ekitali kya kuhwaho nikiragirwa kugira ekitinwa ekishagireho. 12Aha rw'okuba twina eshubi nk'egi, nitumaza muno. 13Titulikushusha Musa ayayebunzire ekihundwi aha maisho ngu Abaisiraeli bataija bakabona omwengelero niguhwaho. 14Kyonkai bonene bakagumangana emitima. Na mambwenu, orwo bakashoma endagano ey'eira, ekihundwi kyonene kyonene tibakihyaho, enshonga tikiina kwo kyakurugaho shana omu bushobora bwa Kirisito. 15Na kir'eki orwo bakashoma Amateka ga Musa, ekihundwi kiikara kibabunzire emitima. 16Kyonkai orwo omuntu akagaruka aha Mukama ekihundwi kimurugaho. 17Mbwenu Omukama wenene n'iwe Mwoyo, kandi mbali Mwoyo wa Mukama asingiire, niho n'obwegeleere buli. 18Ahonu ichwena nitushusha Omukama w'ekitinwa n'orwo ekihundwi kituli aha maisho. Ekitinwa kyonene kyonene ekilikutabuka aha Mukama, Mukama n'iwe Mwoyo, nikituhindura nikitushushanisa nawe omu kitinwa ekishagireho.
lug_Latn